สวัสดีครับ อยากจะขอปรึกษาเรื่องโดนสุนัขข่วนครับ พอดีพาสุนัขที่บ้านไปอาบน้ำ แล้วในร้ายบังเอิญมีลูกสุนัขชิวาว่าของคนอื่นอยู่ในร้านด้วย และวิ่งกันไปมา ตอนที่ไม่ทันระวัง มีสุนัขตัวนึงของคนอื่นมาปีนขาผมในตอนที่ไม่ทันระวัง และเหมือนจะโดนข่วนเป็นรอยบางๆ (ขีดชมพู จับดูแล้วผิวนูนขึ้นเล็กน้อยเหมือนเวลาถูกของแข็งขูดแรงๆจนเป็นแผล) เลือดไม่ไหล เจ็บจิ้ดๆนิดหน่อย สอบถามเจ้าของร้านอาบน้ำสุนัขแล้วเค้าบอกว่าเป็นหมาที่ฉีดยาแล้ว แต่พอดีว่าเป็นสุนัขคนอื่นไม่ใช่ของเราหรือของร้าน เลยคิดว่าคงจะลำบากเรื่องติดตามหรือสอบถามข้อมูล การโดนข่วนในลักษณะนี้ ควรจะต้องไปฉีดยาไหมครับ รบกวนขอคำแนะนำหน่อยนะครับ ขอบมากครับผม
สวัสดีค่ะ การโดนสุนัขข่วนจนผิวหนังมีรอยนูน เห็นเป็นสีชมพูดังกล่าว ย่อมเสี่ยงต่อการติดเชื้อพิษสุนัขบ้าได้ หากประวัติการเลี้ยงดูของสุนัขตัวดังกล่าวไม่ชัดเจน และไม่สามารถเฝ้าติดตามอาการของสุนัขได้ แนะนำควรไปฉีดวัคซีนป้องกันพิษสุนัขบ้าค่ะแต่หากมีประวัติของสุนัขที่ชัดเจน คือสุนัขถูกเลี้ยงแบบระบบปิด และได้รับการฉีดวัคซีนพิษสุนัขบ้าทุกปีมาต่อเนื่องอย่างน้อย 2 ปี และสามารถเฝ้าติดตามอาการสุนัขได้ อาจใช้วิธีติดตามอาการสุนัขไปก่อนได้ โดยหากสุนัขไม่มีอาการผิดปกติภายใน 3-4 วัน และไม่ตายหรือหนีหายไปภายใน 14 วัน แสดงว่าสุนัขไม่ได้เป็นโรคพิษสุนัขบ้า คนจึงไม่จำเป็นต้องไปฉีดวัคซีนพิษสุนัขบ้าค่ะ